Kollár, Boris, predseda NR SR (2020-05-12):
Áno, pán poslanec, na to sú tie grémiá, aby sme vás informovali. Vaši kolegovia dostali tú informáciu, ale poviem to, aby to všetci vedeli. Dnes tieto skrátené budeme hlasovať hneď po prerokovaní a potom, áno, a potom už následne naskočíme na ten systém, ako bolo v minulosti, o jedenástej a o piatej. Rovnako vás chcem, pani, pani poslankyne a páni poslanci, informovať, že už pripravujeme kalendár riadnych schôdzí. Malo by to byť 5. júna, 6. júla a potom v septembri. Takže a už pôjdeme do normálneho programu. Pán poslanec, takto sme sa dohodli na grémiu, že tieto zákony v skrátenom prerokujeme a odsúhlasíme, budeme o nich rokovať a následne už potom od zajtra sa pôjde v normálnom, po výboroch sa pôjde normálne o jedenástej a o sedemnástej. Ďakujem pekne za pripomienku. Dávam hlasovať, momentík, dávam hlasovať o procedurálnych návrhoch pána, prvý procedurálny návrh pána poslanca Tomáša Tarabu. Prosím, prezentujme sa a hlasujme. (Hlasovanie.) 140 prítomných, za 21, proti 29, zdržalo sa 87, nehlasovali 3. Návrh sme neschválili. Ďalej dávam hlasovať o procedurálnom návrhu pána poslanca Rašiho. Prosím, prezentujme sa a hlasujeme. (Hlasovanie.) Prítomných 141 poslancov, za 52, proti 76, zdržalo sa 12, nehlasoval 1. Návrh sme neschválili. Ďalej dávam hlasovať o dvoch návrhoch pána poslanca Blanára. Ten prvý je, žiada vládu o predloženie správy o vyhodnotení opatrení proti šíreniu vírusu COVID. Prosím prezentujme sa a hlasujme. (Hlasovanie.) Prítomných 142 poslancov, za 52, proti 43, zdržalo sa 47. Návrh sme neschválili. Ďalší procedurálny návrh pána poslanca Blanára. Žiada vládu o predloženie informácie o monitorovaní občanov. Prosím, prezentujme sa a hlasujeme. (Hlasovanie.) Prítomných 141 poslancov, za 52, proti 20, zdržalo sa 68, nehlasoval 1. Uvedený návrh sme neschválili. Ďalej dávam hlasovať o procedurálnom návrhu pána poslanca Filipa Kuffu. Prosím, prezentujme sa a hlasujeme. (Hlasovanie.) Prítomných 140 poslancov, za 26, proti 31, zdržalo sa 80, nehlasovali 3. Návrh sme neschválili. Ďalej dávam hlasovať o pozmeňujúcom návrhu pána poslanca Štefana Kuffu. Prosím, prezentujme sa a hlasujme. (Hlasovanie.) Prítomných 140, za 27, proti 71, zdržalo sa 38, nehlasovali 4. Uvedený návrh sme neschválili. Dávam hlasovať o procedurálnom návrhu pána poslanca Eštoka. Je to na vypustenie z rokovania schôdze bod 4 a 11 pod tlačami 81 a 82. Prosím, prezentujme sa a hlasujeme. (Hlasovanie.) Prítomných 142 poslancov, za 53, proti 84, zdržali sa 5. Návrh sme neschválili. Pani poslankyne, páni poslanci, teraz dávam hlasovať o programe schôdze ako celku. Prosím, prezentujme sa a hlasujeme. (Hlasovanie.) Prítomných 141 poslancov, za 101, proti 9, zdržalo sa 31 poslancov. Konštatujem, že sme program 7. schôdze Národnej rady schválili. Pani poslankyne, páni poslanci, ešte vás chcem informovať, že o druhom bode, že o druhom bode programu, ktorým je návrh na zmeny v zložení výborov, budeme hlasovať ihneď po jeho prerokovaní. Ďalej chcem uviesť, že na základe záverov z dnešného poslaneckého grémia po prerokovaní návrhov vlády na skrátené legislatívne konania pristúpime k hlasovaniu. Ak Národná rada rozhodne o skrátených legislatívnych konaniach, bezprostredne pristúpime k prvým čítaniam o návrhu zákonov a následne po ich prerokovaní by sme hlasovali. Po rokovaní príslušných výborov k vládnym návrhom zákonov v skrátenom legislatívnom konaní pristúpime k druhým čítaniam. Hlasovať v druhom čítaní o vládnych návrhoch zákonov ako aj o ostatných prerokovaných bodoch programu budeme v ďalších rokovacích dňoch vždy o jedenástej a o sedemnástej, pokiaľ Národná rada nerozhodne inak. Je všeobecný súhlas? (Súhlasná reakcia z pléna.) Ďakujem. Pani poslankyne, páni poslanci, vo voľbách do Národnej rady Slovenskej republiky konaných 29. februára 2020 bola za poslankyňu Národnej rady za hnutie OBYČAJNÍ ĽUDIA a nezávislé osobnosti zvolená aj pani Mária Šofranko. Platnosť voľby poslankyne overila Národná rada svojím uznesením č. 6 z 20. marca 2020 na základe správy a návrhu mandátového a imunitného výboru podľa čl. 76 ústavy a podľa § 8 ods. 2 zákona o rokovacom poriadku. Vzhľadom na to, že poslankyňa Šofranko sa z rokovania doterajších schôdzí ospravedlnila a dnes sa zúčastňuje na schôdzi Národnej rady po prvý raz, podľa čl. 75 ods. 1 ústavy pristúpime k sľubu poslanca . Prosím pani poslankyňu Máriu Šofranko, aby sa dostavila do rokovacej sály, predstúpila pred rečnícke miesto a zložila Ústavou Slovenskej republiky predpísaný sľub. Poslanec skladá sľub tak, že po verejnom prečítaní textu sľubu položí pravú ruku na Ústavu Slovenskej republiky, povie slovo sľubujem a podá ruku predsedovi Národnej rady. Poslanec svojím podpisom potvrdí zloženie sľubu. Teraz poprosím podpredsedu Národnej rady Gábora Grendela, aby prečítal ústavné znenie sľubu poslanca. Zároveň prosím všetkých prítomných, aby počas skladania sľubu stáli.